Džeimss Deivids Venss

**Džeimss Deivids Venss** (angļu: *James David (JD) Vance*; dzimis 1984. gada 2. augustā, Midltaunā, Ohaio) ir amerikāņu jurists, uzņēmējs un politiķis, pārstāv Republikānisko partiju. 50. ASV viceprezidents. Bijis ASV senators, pārstāvot Ohaio štatu.

2024. gada 15. jūlijā bijušais ASV prezidents un ASV prezidenta kandidāts Donalds Tramps paziņoja par Vensa izvēli par viceprezidenta kandidātu no Republikāņu partijas 2024. gada vēlēšanās. Vēlēšanas Tramps un Venss uzvarēja. Venss kļuva par jaunāko viceprezidentu kopš Ričarda Niksona un, iespējams, būs viens no favorītiem 2028. gada ASV prezidenta vēlēšanās, Republikāņu partijas priekšvēlēšanu sacīkstē. 

## Dzīvesgājums
Venss piedzima kā Džeimss Donalds Boumens (angļu: *James Donald Bowman*) Midltaunā, nelielā pilsētā Ohaio dienvidrietumos. Viņa vecāki, Dons un Beva, bija skotu-īru izcelsmes.

Pēc vecāku šķiršanās māte nomainīja dēla vārdu uz Džeimss Deivids Heimels (*James David Hamel*) par godu jaunajam vīram. Vēlāk viņš pieņēma sava vectēva, Džeimsa Lī Vensa, uzvārdu.
thumb|Venss Jūras kājnieku korpusā 2003. gadā
2003. gadā pēc skolas beigšanas viņš sāka dienēt Jūras kājnieku korpusā, Irākas kara laikā nodarbojās ar sabiedriskajām attiecībām, un 2007. gadā pabeidza dienestu. 2009. gadā Venss absolvēja Ohaio štata universitāti, kur studēja politoloģiju un filozofiju, un 2013. gadā absolvēja Jeila Universitāti. Strādāja par advokātu juridiskajā firmā *Sidley Austin* Ilinoisā un turpināja karjeru Silīcija ielejā.

2017. gadā viņš kļuva par biznesa partneri *AOL* līdzdibinātājam Stīvam Keisam riska kapitāla uzņēmumā *Revolution LLC*, kas darbojas tā dēvētās "rūsas jostas" reģionos, lai veicinātu to ekonomisko atveseļošanu, ņemot vērā tradicionālās rūpniecības ražošanas samazināšanos.

Savas politiskās karjeras sākumā Venss bija Donalda Trampa kritiķis, pirms 2016. gada vēlēšanām viņu asi kritizējot, publiski saucot Trampu par "idiotu", bet privāti salīdzinot ar Ādolfu Hitleru un trampismu ar narkotikām, kas "apreibina visnelaimīgākos amerikāņus". Tomēr vēlāk viņš kļuva par uzticamu Trampa atbalstītāju. Venss ir uzrakstījis memuārus "*Hillbilly Elegy: A Memoir of a Family and Culture in Crisis*" ("Provincieša elēģija: atmiņas par ģimeni un kultūru krīzes laikā"), kas kļuva par bestselleru ASV. 2020. gadā režisors Rons Hauards ekranizēja šos memuārus, un vēlāk, 2022. gadā, publiski izteica savu izbrīnu par Vensa pārvēršanos no Trampa pretinieka par uzticamu atbalstītāju.
thumb|Tramps un Venss Republikāņu partijas nacionālajā konventā 2024. gadā
Republikāņu partijas priekšvēlēšanās, lai kļūtu par senatoru, Venss saņēma atbalstu no Donalda Trampa, Takera Karlsona un Pītera Tīla. Priekšvēlēšanās viņš ieguva 32% balsu. 2022. gada 8. novembrī Venss uzvarēja ASV Senāta vēlēšanās pieredzējušo politiķi, Demokrātiskās partijas kongresmeni Timu Raienu.

## Uzskati
Venss kritizēja ASV politiku attiecībā uz Ukrainu, īpaši saistībā ar palīdzības sniegšanu Krievijas iebrukuma laikā 2022. gadā, un izteica skepsi par nepieciešamību sniegt ievērojamus finansiālus un militārus līdzekļus Ukrainas atbalstam, apgalvojot, ka prioritāte jāpiešķir ASV iekšējām problēmām. Savā kritikā Venss uzsvēra, ka palīdzība Ukrainai novirza resursus un uzmanību no aktuālām problēmām ASV, piemēram, ekonomikas problēmām un krīzes uz robežas. Venss arī apšaubīja Ukrainas stratēģisko nozīmi ASV nacionālajai drošībai, apgalvojot, ka tā nevajadzētu būt galvenā prioritāte valsts ārpolitikas jomā.

## Atsauces

## Ārējās saites